text:
Cemût si fasial a judâ il comitât che si clame “Tutti per il Friuli”? La maniere plui semplice e je doprâ il computer, diretamentri online, discjamant il modul ae direzion internet http://www.tuttiperilfriuli.it e pandint cussì la adesion ae campagne referendarie. Il Comitât al è presint ancje su Facebook cuntune pagjine rivade za a passe 2500 “mi plâs”. In ducj i doi i sîts si precise che midiant di un regolâr referendum regjonâl propositîf si vûl rivâ ae istituzion des dôs provinciis autonomis di Friûl e Triest, ma ancje la individuazion di un tet ai compens dai aministradôrs dai ents locâi e societâts partecipadis.”Tancj dut câs nus àn mandât par pueste la lôr adesion” al conte Anzil, “e ogni dì mi clame o mi contate cualchidun”. Cui che al à voie di indreçâ la sô intenzion di adesion al Comitât al pues scrivi aes mails tuttiperilfriuli@gmail.com e mario.anzil@gmail.com o contatâ la sede dal comitât in vie Leopardi 9 a Rivignan Teôr. Lis primis adesions a son rivadis di esponents “storics” dal autonomisim furlan, come “pre Meni” Zannier, il Moviment Autonomist Furlan dal za president de Provincie di Udin Marzi di Strassolt, Identità e Innovazione e il Front Furlan. Ma a son tancj i singui citadins che a àn volût aderî: i ultins prin di lâ in stampe a son Lucio Peressi, mestri di gjenerazions di furlans e tra i fondadôrs dal Comitât pe Universitât, e Gotart Mitri. E la int interessade si sta moltiplicant.
“Par nô al è za positîf vê motis lis aghis intal palût di un dibatit che cumò al sta tornant a dismovisi” al siere Anzil, no prin di spiegâ che “o vin altris iniziativis intal cjâf intai prossims mês. A partî dai bancuts tai marcjâts a iniziativis simbolichis par fâ fevelâ la comunitât furlane di chest teme. Une e podarès jessi ancje la propueste di fâ votâ in ducj i conseis comunâi dal Friûl un ordin dal dì che al pandi la adesion des Assembleis dai elets dai citadins a cheste idee. Tancj no lu cjaparan nancje in considerazion, ma in tancj municipis al podarès cjatâ bon acet. E alore sì, in chê volte, che il Palaç dai sorestants si rindarà cont che cheste no je une provocazion ma une idee politiche che e à mani e che e pues vê ancje i pîts par lâ indevant. Di bessole.” ❚
✒ W.T.
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +


c: text/html

text:
La musiche furlane intai ultins agns e à vût un grant disvilup, cressint sedi in tiermins di cuantitât che di cualitât des produzions. Par ducj i passionâts de musiche in marilenghe, ma soredut par chei che no le cognossin ancjemò masse ben, e je stade pensade la Antologjie de gnove musiche furlane – Progjet Suns, presentade sabide ai 14 di Fevrâr aes sîs sot sere in Sale Ajace a Udin. Un progjet pardabon impuartant, sedi pe promozion de nestre lenghe e de nestre musiche, sedi parcè che al nas de colaborazion jenfri plui ents: la ARLeF, il Comun di Udin, e il CIRF de Universitât dal Friûl.
Come che al à spiegât Valte Colle, che zaromai di agns al coordene il Progjet Suns pal Comun di Udin, cheste publicazion e je dome la ultime tape di un percors tacât agns indaûr. La rêt Suns di fat e met dongje plui Ents e e je nassude propit cul obietîf di razionalizâ lis iniziativis in ambit musicâl sparniçadis sul teritori. La idee de Antologjie e je nassude propit come strument di cognossince: a son stâts sielts tescj di autôrs e gjenars musicâi difarents, indreçâts soredut viers un target plui zovin. In dut, dodis cjançons che a riassumin lis liniis vuide de musiche furlane fin al 1998, dodis artiscj impegnâts a leâ la lenghe furlane cun diviers gjenars musicâi, de tradizion ae sperimentazion daûr de inovazion de culture, dal costum, de editorie (no dome locâl) e dal marcjât (no dome discografic). Al è clâr che si à scugnût lassâ fûr une vore di tocs, ma al è ce che al sucêt par ogni racuelte, e i stes «protagoniscj» a ‘nt son cussients: il fin nol è chel di fâ la storie de musiche furlane, come che al dîs ancje Luigi Gregoris, curadôr de Antologjie pal CIRF.
Suns al è un biel prodot editoriâl, une vore curât ancje te part grafiche, robe che dispès, magari cussì no, no i stan masse daûr. Cui che al scolte il cd al cjate in zonte un librut cun fotos e informazions sui artiscj e sui discs di dulà che a son stâts gjavâts fûr i tocs. La ARLeF e à capît subit la impuartance di chest progjet, la sô versatilitât sul plan sedi de didatiche che de promozion, e di fat, lu à inserît tal so plan di politiche linguistiche. Une strade che e à dute la intenzion di continuâ a puartâ indevant, come che al à marcât il gnûf President, Lorenzo Zanon.
L’Assessôr ae Culture dal Comun di Udin Luigi Reitani daspò, al à rimarcât un aspiet une vore interessant, che magari i furlanofons masse dispès no notin: la sonoritât de lenghe furlane. Une lenghe ritmiche, musicâl, juste par fâ musiche e componi cjançons. Peraulis confermadis ancje di Glauco Venier, un dai musiciscj di chenti che cumò al à un grant sucès a nivel mondiâl: la incision pe ECM, la plui impuartante etichete di jazz, la nomination ai Grammy Awards dal cd Distances, doi premis internazionâi e concierts de Americhe ae Europe.
La serade si è sierade cuntun regâl une vore preziôs: un conciert al piano di Glauco Venier. Une ocasion uniche e pardabon emozionante, pecjât che in sale no fos plui int: alc te promozion dal event nol à funzionât masse ben, e i furlans a àn pierdût une biele serade di musiche e di culture.
FEDERICA ANGELI
ATUALITÂT – SUNS: musiche in antologjie............
La musiche furlane intai ultins agns e à vût un grant disvilup, cressint sedi in tiermins di cuantitât che di cualitât des produzions. Par ducj i passionâts de musiche in marilenghe, ma soredut par chei che no le cognossin ancjemò masse ben, e je stade pensade la Antologjie de gnove musiche furlane – Progjet Suns, presentade sabide ai 14 di Fevrâr aes sîs sot sere in Sale Ajace a Udin. Un progjet pardabon impuartant, sedi pe promozion de nestre lenghe e de nestre musiche, sedi parcè che al nas de colaborazion jenfri plui ents: la ARLeF, il Comun di Udin, e il CIRF de Universitât dal Friûl.

robotstxt: allowed

filter: keep


text:
Fat il funerâl ai 28 di Setembar dal 2009, cuant che i socis a àn deliberât di metile in licuidazion, cul vôt contrari dal comun di Udin, si è ancjemò in spiete di viodi a nassi la gnove realtât che e varà di sostituî e di dâ prosecuzion ae Orchestre sinfoniche dal Friûl-Vignesie Julie.
E jere stade fondade dal 2000, de Regjon, des provinciis di Udin, Gurize e Pordenon, dutun cul comun dal cjâf lûc dal Friûl, e sostignude dal ministeri dai Bens culturâi. L’obietîf al jere di valorizâ il patrimoni artistic e musicâl de regjon e di dâ une prospetive di stabilitât ai professioniscj de musiche di chenti.
L’an passât, però, la decision de Regjon di sospendi la ativitât, par meti in pîts une Fondazion musicâl Friûl-Vignesie Julie, dulà tirâ dentri ancje altris sogjets e tra chescj plui privâts e esperts di setôr. Cun di plui, une realtât che e vebi di valorizâ i talents zovins che a saltin fûr dai Conservatoris.
Intindiments par altri condividûts ancje dai musiciscj che a lavoravin cu la Sinfoniche, che a vevin scomençât a sburtâ par une lôr stabilizazion, e che a podevin jessi otignûts ancje cu la realtât che e esisteve.
La Regjon, però, e je lade indevant pe sô strade, continuant a sotliniâ l’intindiment di rivâ a une Fondazion. Sul imprin e veve di nassi a Zenâr di chest an, po te Vierte, ma fintremai cumò nuie di fâ. Che anzit, dai vecjos socis, si son clamâts fûr lis Provinciis di Triest e di Gurize. Par chest an, la Regjon e à a pene stanziât 900 mil euros, finanziant la Fondazion Bon di Colugne par une «Orchestra Mitteleuropea» che e varès di dâ lavôr ai 40 musiciscj de Sinfoniche.
La Provincie di Udin, te ultime variazion dal Belanç, è a proviodût 30 mil euros in cont de Fondazion e il Statût dal organisim al è ancje su la taule dal Comun di Udin, che par cumò no lu à ancjemò tirât fûr par une discussion gjenerâl. No par che nol sei de bande de orchestre, ma par vie che »nus pâr une operazion un grum problematiche», al à spiegât il sindic Furio Honsell subit dopo il 2 di Jugn, cuant che i ex orchestrâi si son tornâts a meti dongje par regalâ ae citât un conciert sot de Loze in ocasion de fieste de Republiche. Une esibizion par tornâ a tirâ la atenzion sul probleme, che pal moment nol à ancjemò cjapade la strade di une soluzion in curt, definitive e che e puedi garantî lavôr sigûr ai musiciscj che a àn maduride une esperience di dîs agns di musiche insieme.
Plusôrs esponents politics, soredut de oposizion, si son mots par stâi dongje ai orchestrâi ma, come che al à dit di resint il conseîr dai Citadins Piero Colussi, «al reste il displasê par une sielte, chê di disfâ la Sinfoniche, che si sta mostrant inutile e pericolose pal doman di cheste impuartante istituzion musicâl».
(Antonella Lanfrit)
LA INTERVISTE. Si cambie musiche?............
Fat il funerâl ai 28 di Setembar dal 2009, cuant che i socis a àn deliberât di metile in licuidazion, cul vôt contrari dal comun di Udin, si è ancjemò in spiete di viodi a nassi la gnove realtât che e varà di sostituî e di dâ prosecuzion ae Orchestre sinfoniche dal Friûl-Vignesie Julie.


text:
Il prin di Setembar in Slovenie e je sunade la prime campanele dal an scolastic 2015/2016 e il so principi al à coincidût cuasi cu la fin dal prin an di lavôr dal guvier di Miro Cerar(ai 18 di Setembar). E je stade duncje cheste une ocasion otime par analizâ la ativitât fate da singui ministeris, cjapât dentri chel de istruzion vuidât di metât Mai di Maja Makovec Brencˇicˇ, nomenade ministri dopo lis dimissions, prime di Stanka Setnikar Cankar, e po dopo di Klavdija Markež (in cjarie dome pôcs dîs).
I ASÎI_ In Slovenie i fruts a puedin scomençâ il cicli prescolastic (che al coincît cui asîi nît e cu lis scuelis de infanzie) e frecuentâ i asîi dal compiment dal 11 mês. A pet de situazion in Italie, i asîi in Slovenie no sierin dilunc dal Istât. Ae fin dal an scolastic passât, i asîi slovens a jerin frecuentâts di 89 mil fruts, il numar plui alt fin cumò, cuntune percentuâl di inclusion dai fruts in etât prescolastiche dal 76,8%.
IL CICLI PRIMARI_ In aument continui a son ancje i arlêfs dal prin cicli scolastic, che al corispuint aes primariis e secondariis di prin grât in Italie e che al dure in complès nûf agns. Il numar dai arlêfs chest an al à fat regjistrâ un aument sensibil: a son di fat cuasi 173.960, sui 6 mil in plui a pet dal an scolastic 2014-2015. Di chescj, 21.807 a son i fruts iscrits al prin an. La tindince positive, daûr dai dâts dal ministeri, e varès di lâ indevant e rivâ cuasi ai 182 mil arlêfs intal an scolastic 2018/2019. Par ce che al tocje il program formatîf, al è previodût tant che materie facoltative il studi di une lenghe foreste pai fruts des primis classis. Dal an scolastic prossim il studi di une lenghe foreste al sarà obligatori invezit de seconde classe.
AE AVANVUARDIE PAI METODIS_ Novitât ancje par ce che al tocje il gustâ sovenzionât dal Stât pai arlêfs. Fin cumò a vevin dirit al gustâ a gratis i fruts des fameis là che il redit pro capite nol passave il 18% de paie medie a net slovene. Dal prin di Zenâr la percentuâl e vignarà cressude al 36%, slargjant ancjemò di plui il numar di chei che a àn dirit e che, daûr des stimis dal ministeri, a varessin di jessi plui di 8.500. Il compens mensîl net medi dai lavoradôrs slovens in Lui al rivave a 1.005,06 euros.
La Slovenie e je di agns tra i stâts de UE che a son, ancje in cjamp scolastic, plui ae avanvuardie par ce che al tocje metodis inovatîfs: comunitâts virtuâls par insegnants, classis virtuâls, ûs di ordenadôrs, internet e altris struments tecnologjics. A son 710 i istitûts di formazion (cjapâts dentri asîi, scuelis e altris istitûts) che a son furnîts cun tecnologjiis modernis. A son stâts cuistâts 2.265 ordenadôrs, 1.303 portatii e 113 proietôrs. Il 70% dai arlêfs e students slovens al frecuente istitûts che a àn a disposizion un colegament internet a fibre otiche (1GB/s la velocitât garantide).
RUSSACS PLUI LIZÊRS_ Cun di plui, za dal 2004, il ministeri al è daûr a c irî di ridusi il pês dai russacs e borsis dai fruts promovint la creazion di libris di test eletronics, aurint ancje ai fonts europeans. Cumò a son daûr a testâ 42 libris di test digjitâi, interatîfs. Vincjecinc tra chescj a son stâts za confermâts. Pai students des scuelis secondariis e pai universitaris e je stade creade di pueste ancje la aplicazion mobile „eVŠ“ che ur permet di acedi a informazions sui programs di studi e su ufiertis particolârs che ur son dedicadis, des pussibilitâts di lavôrs pai students aes borsis studi. ❚
Tjaša Gruden
SLOVENIE. In Italie cumò e je “la buine scuele”, ma in Slovenie cemût ise la scuele?............
Il prin di Setembar in Slovenie e je sunade la prime campanele dal an scolastic 2015/2016 e il so principi al à coincidût cuasi cu la fin dal prin an di lavôr dal guvier di Miro Cerar(ai 18 di Setembar). E je stade duncje cheste une ocasion otime par analizâ la ativitât fate da singui ministeris, cjapât dentri chel de istruzion vuidât di metât Mai di Maja Makovec Brencˇicˇ, nomenade ministri dopo lis dimissions, prime di Stanka Setnikar Cankar, e po dopo di Klavdija Markež (in cjarie dome pôcs dîs).


text:
Al è di augurâsi a fuart che la legjislature regjonâl a pene tacade si cualifichi sul teren des riformis sostanziâls.
Di fat, stant che a son passâts plui di cuarante agns de costituzion de Regjon, al è rivât bondantementri il moment par une riflession complessive su dut il sisteme des autonomiis locâls; une riflession che e cjapi dentri la Regjon, la Provincie, il Comun.
Il Statût regjonâl in vore al permet za ae Regjon un ripensament sostanziâl dal so “mût di jessi” che nol à plui di sei centralist.
La Regjon e à di viodi, e ben, de funzion legjislative, de alte programazion, de azion di control; e à di trasferî lis funzions aministrativis, cui mieçs finanziaris e il personâl che a coventin, aes autonomiis locâls.
La Regjon, in buine sostance, e à di vê une funzion di “regjie” cualificade, plui che di “gjestion”. Il trasferiment di funzions al à di tocjâ i Comuns e, pai problemis di aree plui largje, lis Provinciis.
Cheste e je la linie sostignude dal Comitât pe autonomie e pal rilanç dal Friûl che, come che si sa, si ocupe dai problemis plui rilevants dal Friûl, tant che chei di nivel istituzionâl.
Cheste e je la formule che e da spazi concret al autoguvier locâl e che e permet aes grandis realtâts teritoriâls dal Friûl e de Vignesie Julie di frontâ miôr ancje i lôr problemis specifics, lavorant insiemit ae cressite de comunitât regjonâl.
Si trate di “tornâ a pensâ”, e duncje di “ridisegnâ”, la atribuzion di dut il sisteme des autonomiis; no duncje azions “parziâls”, ma “organichis”. La stesse Regjon e varès di inviâ une fase gnove cu lis autonomiis locâls, confrontantsi cun lôr, par progjetâ insiemit l’asset futûr di funzions e di podês.
Un spazi impuartant lu varès di ocupâ la Comunitât des Provinciis dal Friûl, costituide tra lis Provinciis di Udin e di Pordenon, vierte ae colaborazion cu la Provincie di Gurize e, tal timp, ae sô eventuâl jentrade te Comunitât stesse.
La Comunitât e je clamade a lavorâ pe cressite economiche, sociâl e culturâl di dute la aree dal Friûl.
E à di operâ par “progjets” di valence interprovinciâl, duncje par problemis significatîfs, rivant cussì a doi obietîfs: chel de unitarietât dal Friûl e chel de azion comune sui problemis plui rilevants tal teritori. “Progjets” no rivâts jù dal alt ma “metûts adun” cul jutori des rapresentancis dai ents locâi, dal mont de imprese, dal lavôr e de societât civîl interessâts aes materiis progjetuâls.
Cun di plui, il Friûl al à di tornâ a cjapâ autorevolece e considerazion tal cjamp plui gjenerâl de politiche.
La Comunitât des Provinciis dal Friûl e pues curâ ancje chest compit, massime par man di un dai siei orghins, la Assemblee dai Conseis provinciâi, che e à di metisi “in scolte” e “in rapresentance propositive” des dibisugnis dal teritori, fasint un struc di chês stessis necessitâts e puartantlis ae atenzion de Regjon.
Prime o ai fevelât di “progjets”. Un di chescj, tant par fâ un esempli, al podarès indicâ la “rêt di sovracomunalitât”, tignint cont, tra l’altri, de realtât teritoriâl cu lis sôs struturis.
Chest al è un teme di no podê sghindâ se o cjalìn al avignî, ae complessitât e ae onerositât dai compits che i spietin ae istituzion locâl.
Un teme che al tocje dut il teritori, comprendût chel montan li che e je za une cierte sovracomunalitât cu lis Comunitâts Montanis; e je però une sovracomunalitât di pocje incidence, dal sigûr no par vie che al mancji l’impegn di bande dai aministradôrs, ma ben pes competencis limitadis che ur àn dadis e pe mancjance di autorevolece istituzionâl dal Ent che nol è a elezion direte e popolâr.
Di Comunitâts Montanis si fevele dispès sedi par tirâlis vie, sedi par sostignîlis.
Il discors si varès però di racuardâ, pal apont, a un progjet organic di sovracomunalitât.
La savietât e dîs che, prime di meti man su ce che bielzà al esist, al è ben vê lis ideis claris sui assets istituzionâi gnûfs che si pense di costituî.
Par finî: si à di valorizâ lis autonomiis locâls come cundizion pal autoguvier; autonomiis che culì di nô a àn une grande storie e che, te ricostruzion dopo il taramot, a àn dât la prove di capacitât e di sens di responsabilitât.
_______________________________________________________
Valorizâ il passât par garantî l’avignî
Come tal rest dal stât, in Friûl o vin la furtune di vê, dispès cence savênd avonde, di une ricjece pardabon preziose par chel che al rivuarde il patrimoni archeologjic.
Fevelant di chest a vegnin subit iniments Aquilee e i siei reperts, ancje se masse voltis cualchidun al à volût presentâ chest sît come che nol è. E je vere che Aquilee e jere part dal imperi, ma o vin di stâ ben atents a presentâle come une “nestre Rome”. Anzit. Di fat “la rusticitas” di cheste int e à simpri segnât une grande autonomie rispiet a la “caput mundi”, e in particolâr pe cuistion religjose, ma ancje aministrative, no vin di dismenteâ sedi la cuistion dal sisme dai trê Cjapitui sedi il valôr dal Patriarcjât che dal 1077 al 1420 al à rapresentât no dome une struture eclesiastiche, ma ancje civîl.
Cheste premesse e je necessarie par racomandâ a la gnove aministrazion regjonâl che al è fondamentâl ancje pe valorizazion dal patrimoni storic, lavorâ tignint ben presint la nestre tiere cence impuartâ, fuarçant, modei artificiâi che cun nô a àn pôc a ce fâ. Ancje la gnove fondazion “Aquileja”, su chest cantin e varà une biele responsabilitât.
Un altri teme che al larès frontât, ma che dispès al ven dismenteât, e je la ete protostoriche: lis comunitâts dai Cjastelîrs, lis evidencis dai tumui, che si podin viodi intune largje part de nestre regjon, a son stadis simpri tignudis in secont plan rispiet a altris sîts. Cussì come ancje i cetancj ritrovaments di ete preistoriche che a mertaressin pardabon une fuarte poie stant che o sin di front no a situazions di pôc. Prime de rivade dal imperi roman, cheste tiere no jere une braide disabitade, ma une rêt di comunitâts organizadis, che ancje i studis plui resints a confermin, no dome de Universitât dal Friûl ma ancje di atris ateneus talians e forescj.
Chest par dî che se al è impuartant confrontâsi e cognossi la storie di altris lûcs, al è inmò plui impuartant puartâ la nestre int a cognossi la storie di chenti, cence vê bisugne di mutuâ realtâts lontanis di nô.
Venusia Dominici
_______________________________________________________
Regjon e television par furlan: tra RAI e BBC
Dal 1999 la leç 482 e prescrîf che «Inte convenzion tra il Ministeri des comunicazions e la societât concessionarie dal servizi public radiotelevisîf e intal contrat di servizi che i ven daûr, a son siguradis cundizions pe tutele des minorancis linguistichis intes lôr zonis.» In pratiche la RAI e il Ministeri si son refudâts par agns di meti in vore chest articul di leç (12, come 1) e a àn obleât cui che in Regjon al voleve che si fasès alc di furlan te television publiche a paiâ cui bêçs regjonâi. Duncje i furlans a àn vût di paiâ dôs voltis (par un totâl di plui di 800.000 euros) par vê un servizi che fin cumò si pues dî misar. Dal sigûr no misar tes intenzions dai aministradôrs e dai responsabii des struturis regjonâls, e nancje misar par cualitât e par sucès di public (si pues stâ contentons par iniziativis tant che Berto Lôf o La Pimpa, juste par dî doi esemplis), ma sì par numar di minûts e par orari di emission. In pratiche dut il sfuarç economic e professionâl al à fat la lûs di cualchi fros di paie: sflandorôs, ma sparît daurman. Par completece si pues dî che te television privade nol è che lis robis a ledin miôr, ma chest nol è une justificazion par nissun: se tal public e je une oposizion ideologjiche e economiche (falade e autolesioniste in ducj i doi i aspiets), tal privât e je une mentalitât assistenzialiste e anticomerciâl, stant che al è provât de statistiche che ducj i programs par furlan, fintremai chei fats piês, a son une vore plui cjalâts di chei par talian.
Ce domandâ ae Regjon pal avignî?
– Di fâ sintî la sô vôs par che la lenghe furlane e jentri in maniere struturâl te programazion de RAI e di NO finanziâle par progjets ancje biei, ma che a sparissin tai archivis dopo di un sôl passaç, in gjenar domenie a buinore cence che si sepi nancje a ce ore di precîs.
– Che e aplichi la sô leç 29/2007 sostignint prime di dut produtôrs indipendents e pensant ancje ae maniere di difondi il materiâl stampantlu o metintlu a disposizion in Internet.
– Che e sostegni chei che a dimostrin di vê un spirt dinamic e une capacitât di trasformâ il contribût public intun invistiment par tacâ un zîr economic positîf: prime de fin de legjislature stade un pôcs di conseîrs a vevin fat une “gjite” in Catalogne, forsit pe television al sarà il câs che cumò a imparin dal Gales ce che a rivin a fâ i privâts in sinergjie cu la BBC.
Redazion


text:
Il marcjât dai valôrs01 di Zenâr 2006
I rapuarts fra glesie, intindude sore dut come magjisteri e gjerarchie, e societât civîl no son mai stât facii. Chel chal cognos un fregul di storie al sa tropis barufis e dispiets e svindics che si fasevin fra pape e imperadôr par vê la paronance sui vescui. Cul pape che al scomunicave limperadôr e cul imperadôr che al faseve cori il pape o i meteve cuintri un antipape. Se chest al jere laiar chal tirave in timps di conclamade cristianitât, cui res e imperadôrs cristianissims, catolicissims e apostolics, inmagjinâsi ce chal è sucedût cu la svintade dal inluminism e il burlaç de rivoluzion francese, prime di une schirie di savoltaments che a slargjavin simpri di plui il fossâl fra glesie e stât. Né a podevin zovâ lis dutrinis marxistis e socialistis e anarchichis che a cressevin cul cressi di numar e di autocussience de classe lavoradorie. Ce podevial fâ biât Pio IX, plui che sfluminâ la modernitât cul so Sillabo, come che al fasarà, cun plui ostinazion, Pio X cul modernisim e cui cjâfs plui fins de intelighentzia catoliche?
Nol è duncje di maraveâsi se, tai nestris timps di post-cristianisim, di laicitât viodude come supreme religjon, di prevenzion cuintri ogni pronunciament dogmatic, i laics a tachin a berghelâ cuintri de invasion indecent e intolerabil dai vescui, dai gardenâi e dai papis tes cuistions che no ur competin e i laments des gjerarchiis che si viodin confinadis, emargjinadis, discriminadis. E, stant che la glesie no po tasê e la societât civîl no vûl scoltâ, lincomprension, la malinfidence, la incomunicabilitât e galope. Cun grant damp di ducj. Parcè che, come che la reson e la fede a son lis dôs alis che i permetin al om di svualâ, e a coventin dutis dôs parcè che la reson e covente tes robis razionâls ma no rive par dut se no i ven in jutori la fede, cussì la persone umane e à di vê une vision e une percezion e une esperience armoniche e no conflituâl de dimension storiche, razionâl, temporâl, e di chê metastoriche, trassendentâl. In font il zûc singredee pal fat che si scuintrin dôs esigjencis impuartantis: la veretât e la democrazie. La glesie, convinte di vê la consegne e il dirit di predicjâ la veretât, no si sint di tasê, parcè che, tasint, e tradirès tant il Crist, che le à metude e mandade, che il popul di Diu e lumanitât, distinatari finâl de sô mission. I siei principis e i siei valôrs, par doprâ une espression deventade di mode, non sono negoziabili, no son tratabii né staronzabii. E o vin la sglavinade di pronunciaments su bioetiche, celulis staminâls, embrions, contracezion, matrimoni naturâl e unions strambis, eutanasie e vie indenant. Nol displasarès se e metes la stesse passion su lis vueris, la justizie sociâl, la fan tal mont, lincuinament e vie.
Ma se la glesie e à tant ce meti sul marcjât dai valôrs in non de rivelazion e de morâl naturâl, ancje la comunitât civîl e à alc di mostrâ e di vantâ e che la glesie e po imparâ. Parcè che il Diu de rivelazion e dai teolics al è il stes de reson e de storie, chal cjamine pai trois ingredeâts dai oms. Ancje la societât civîl e je guidade de provedence e duncje e po deventâ scuele e rivelazion. Ancje la laicitât e à i siei valôrs no tratabii. Mi riferis a la democrazie, a la libertât di opinion e di espression, a la paritât tra om e femine, a lopurtunitât che ducj a àn di rivâ par dut. Si tratarà di enunciazions teorichis, che no simpri a cjatin aplicazion concrete e corete te societât. Ma chest nol è un scandul. Ancje inte glesie no dut ce chal ven predicjât al ven praticât. O crôt che, se invezit di tirâsi pai dincj, si metessin cun umiltât e disponibilitât a viodi ce che a puedin imparâ un dal altri, al sarès un ben pe glesie, pal stât e sore dut par nô.


text:
Chest an a colin i 500 agns dal “miracul” di Luggau, piçul paisut da Carinzie. Si conte che tal 1513 a Helena, une fantaçute fie di contadins, indurmidide intal prât indulà che vuê si cjate il Santuari e il convent, la Madone dolorade i ordene di fâ sù une glesie in so onôr. E cussì, intun prin moment, a ven fate une capelute in len po, tal timp, il convent e une glesie in stîl gotic. Il santuari vuê al è la mete di tancj pelegrins che a vegnin no dome dai paîs austriacs ma ancje da la Italie.
I leams storics dal For e di Avoltri, ma ancje di altris paîs de Cjargne, cun Luggau, a àn lidrîs un grum in sot. Probabilmentri i prins incuintris tra chestis dôs comunitâts a scomencin in gracie dal passaç dai nestris cramârs che si fermavin par domandâ cualchi gracie o par ringraciâ la Madone di chês otignudis.
Tal libri dai miracui (Mirakelbuch, conservât tal archivi dal Santuari) ripuartâts te publicazion di Marina Di Ronco tal Numar Unic “in Guart” de Societât Filologjiche Furlane, si podin cjatâ notâts tancj miracui sucedûts a int cjargnele: “Ai 25 di Jugn dal 1637 al ven puartât dal pari di Sighiet a Luggau, un frut nassût muart che la dì dopo, vint dât segnâi di vite, al podè ricevi il batisim; tal 1698, il cramâr cjargnel Johann Baptista Vital (forsit di Tumieç) che al stave par neâ intes aghis glaçadis dal todesc al invoche la Dolorade di Luggau che lu salve; ai 13 di Otubar 1765 Lucia Romanin e ven vuaride de malatie mentâl”.
Al somee che il prin e vêr pelegrinaç al sedi stât fat tal 1600 par sodisfâ un vôt dai cjâfs des fameis de Val di Guart cuintri la peste. Tal 1800, la comunitât dal For e domande jutori ae Madone di Luggau, in ocasion di une peste bovine.
Dal 1959, il pelegrinaç si fâs ogni an la ultime sabide di Jugn. Al comence aes cuatri di buinore de sabide te glesie di Sant Laurinç cul cjant dal ‘Salve Regina’; tor misdì si rive a Luggau, indulà che il priôr todesc al ven incuintri ai pelegrins cui confenons. La domenie, dopo la messe solene, al scomence il viaç par tornâ indaûr.
Ogni an, e je tante la int che a cjape part al pelegrinaç. Cui va par fâ une cjaminade, cui par rinfuarçâ la fede, o par domandâ une gracie o ancje dome par curiositât… Di là di dut, e je int che si cjate par condividi il gust di stâ insiemi, di cjaminâ, di preâ, di cjantâ. A son doi dîs indulà che la corse cuotidiane cence polse e dispès spasimade si ferme, par tornâ come un timp a vivi e a gjoldi cun semplicitât il vêr spirt dal pelegrin.
✒ Marta Vezzi
CJARGNE VIVE. For e Avoltri e Marie Luggau............
Chest an a colin i 500 agns dal “miracul” di Luggau, piçul paisut da Carinzie. Si conte che tal 1513 a Helena, une fantaçute fie di contadins, indurmidide intal prât indulà che vuê si cjate il Santuari e il convent, la Madone dolorade i ordene di fâ sù une glesie in so onôr. E cussì, intun prin moment, a ven fate une capelute in len po, tal timp, il convent e une glesie in stîl gotic. Il santuari vuê al è la mete di tancj pelegrins che a vegnin no dome dai paîs austriacs ma ancje da la Italie.


text:
“La uniche Universitât nassude par iniziative popolâr”: cheste la definizion plui doprade par contâ la nassite dal Ateneu di Udin che di fat lu àn volût in tancj, se si pense che in 125.000 a àn firmât par domandâlu. Ma chest al è dut câs il risultât di un procès lunc e di une bataie che e sameave cence fin. O vin di lâ indaûr di plui 40 agns par lei une vore insot cheste pagjine fassinante de storie furlane.
LA VOIE DAI FURLANS_ La nassite de Regjon Friûl Vignesie Julie e la sielte di Triest tant che cjâf lûc e veve fat restâ mâl in tancj che invezit a pensavin che Udin o Gurize a fossin miôr par rapresentâ chest teritori: Triest no jere rapresentative dal popul furlan. Al coventave alc che al podès riscatâ la dignitât furlane sicu la istituzion di une universitât a Udin. Di fat il numar di universitaris di cheste regjon al jere un dai plui bas di Italie, ma chei che a studiavin a scugnivin lâ a Padue o a Triest, cun grandis spesis. La Universitât in sumis e veve di jessi un imprest pe cressite economiche, sociâl e no un alc di autoreferenziâl.
Tal 1964 e ven domandade la istituzion di une facoltât di Medisine a Udin, stant che li al jere un dai ospedâi miôr de Italie, cun di plui che il ministri Gui al veve intenzion di inviâ une gnove facoltât tal nord est par slizerî chê di Padue. Triest no i sta e, scuasit di scuindon, tal 1965 e invie la sô facoltât di Medisine. Chest al scjadene une schirie di manifestazions di bande dai students furlans che protestin a miârs, tal Dicembar dal 1965, pes viis di Udin. In dut chest ancje la politiche e zuiave il sô rûl: tal Mai di chel stes an, il conseîr regjonâl Renato Bertoli al propon une mozion a pro de facoltât a Udin che però no à sucès par vie che chei che le vevin firmade si tirin indaûr.
LA NASSITE DAL CUF_ Determinante a chest pont, sul finî dal 1967, la nassite dal Consorzi universitari, cun chê di cjatâ struturis a Udin par judâ la creazion di sedis decentradis dal Ateneu triestin. Ta chest Consorzi a jentravin: il Comun e la Provincie di Udin, la Casse di Sparagn, la Cjamare di Cumierç. Il Consorzi al rive a vê pal 1968 la facoltât di Lenghis e leteraturis forestis a Udin, tant che sede distacade di Triest, cun 520 iscrits. Intant i inteletuâi a fasin sintî la lôr vôs sui gjornâi e ancje il Moviment Friûl, nassût tal 1966, al è protagonist te bataie. Dibatits, incuintris, assembleis publichis a pandin la volontât fuarte di rivâ al obietîf, e ancje il clericât furlan, cuntune mozion firmade di 529 predis e publicade su “Friuli sera” tal Dicembar dal 1967, al marche – jenfri altris robis – il dirit dai furlans di vê e di frecuentâ studis universitaris. La mobilitazion e je gjenerâl e e cjape dentri tantis categoriis de popolazion. I agns ‘70 a scomencin cuntun periodi muart: ce che al torne a inviâ il discors al è l’otigniment dai prins doi agns di Inzegnerie a Udin, e o sin tal 1972.
IL COMITÂT DI PETRACCO_ Ma il fat plui impuartant ta chel an e je la formazion, ai 10 di Fevrâr, dal Comitât pe universitât furlane di Tarcisio Petracco. Il professôr Petracco, che al insegnave grêc e latin tal Stellini di Udin, a cjâf di chest moviment al rive a vê la adesion di ordins professionâi e industriâi, dal clericât, dai sindacâts e di tancj citadins. Storiche e fondamentâl la racuelte di 125.000 firmis par une leç di iniziative popolâr, cjapadis sù suntune popolazion di 900.000 personis. La funzion e jere chê di lâ indenant a bati saldo su la idee di Universitât. Tal 1974 il Consei Regjonâl, che nol pues fâ fente di no viodi cheste mobilitazion, al riten fondamentâl la istituzion dal Ateneu di Udin, che al fos autonom ma cence jessi in concorince cun chel di Triest. Chestis però a samein dome promessis e cjacaris, e intant no si môf nuie!
FINALMENTRI LA LEÇ_ Ce che al à scjassât, no dome fisichementri, ma ancje idealmentri la situazion, al è stât il taramot dai 6 di Mai dal 1976, li che la int e à tornât a discuvierzi lis lidrîs cu la solidarietât ancje di tancj inteletuâi che no jerin furlans ma che si sintivin tâi. E propit cul art. 26 de Leç nazionâl pe ricostruzion, la n. 546 dai 8 di Avost dal 1977, e ven costituide la Universitât dal Friûl: imprest pe cressite dal teritori e che e fâs riferiment ancje ae lenghe furlane tant che element ae fonde. Ai 6 di Març dal 1978, cun decret dal president n. 102, e ven istituide la Universitât di Udin cu lis facoltâts di: Lenghis e Leteraturis forestis, Inzegnerie, Siencis matematichis, fisichis e naturâls, Agrarie, Letaris e filosofie cun cors di Lauree in Conservazion dai bens culturâi. Ai 11 di Jugn dal 1979 al ven fat bon il statût de gnove universitât e cussì si invie la storie dal Ateneu, disvilupât e cressût ta chescj agns dimostrantsi bon di sucès ancje a nivel internazionâl.
Elena Zanussi
SPECIÂL. La Universitât dal popul furlan............
“La uniche Universitât nassude par iniziative popolâr”: cheste la definizion plui doprade par contâ la nassite dal Ateneu di Udin che di fat lu àn volût in tancj, se si pense che in 125.000 a àn firmât par domandâlu. Ma chest al è dut câs il risultât di un procès lunc e di une bataie che e sameave cence fin. O vin di lâ indaûr di plui 40 agns par lei une vore insot cheste pagjine fassinante de storie furlane.


text:
La venerazion di Sant Jacum
Cuant che e salte fûr une cjacare sul plevan, ancje i plui catolics a disin suspirant che «di nuie nol ven nuie» e «se la int e cjacare, alc di vêr al scuen jessi». O ai aplicât chest principi ermeneutic vonde discutibil e pericolôs ancje ae storie di Sant Jacum e al à funzionât. Tal sens che i muarts de plêf di Sant Martin, par vieri, ju soteravin su la mont di Sant Pieri a Zui, glesie mari dal cjanâl. E la mont di Sant Pieri e je te stesse direzion di Sant Jacum, viers soreli a mont. Facilmentri a àn dât dongje une tradizion sintude a une esperience vivude.
O ai volût fâ a pît il percors dai muarts e mi soi intivât in doi lûcs cuntun toponim significatîf: la Polse dai muarts, là che a poiavin la casse prime di frontâ la rive plui grivie, e la aghe de Crete dai muarts, là che la int e leve a distudâ la sêt intant de polse. Però al fâs pensâ che la nestre int, lontane mil miis dai grancj flums di pelegrins pe Galizie, e vedi tignude cussì vive e cussì gjeneralizade la tradizion e la devozion di Sant Jacum. Intune biele publicazion dai 15 di Mai dal 1982, buride fûr de associazion «Amici di Venzone» in ocasion dal restaur de vecje glesie di Sant Jacum e Ane, a son ripuartâts doi studis profonts e stimolants. Il prin lu à dât dongje il prof. Remo Cacitti, di Vençon, intitulât: «Un ‘Figlio del tuono’, Tradizioni cristiane antiche su Giacomo il Maggiore (sec. I-III)». Al trate dal non di Jacum tal GT, dai rapuarts tra Jesù e i zelotis, dai pas dal vanzeli là che si fevele di Jacum il Maiôr fi di Zebedeo e di Salome e fradi di Zuan e al finìs cul martueri di Sant Jacum par mans di Erode Agripe, tor il 42 d. C. Il secont al è di Alessio Persiç e al à par titul: «…Fo fata questa benedeta glesie di Messer Sant Jachumo…». «La venerazione dell’ apostolo Giacomo nella Chiesa aquileiese e in Friuli». Al trate de venerazion di Sant Jacum, partint dai lunaris e dai Santoriâi, dai lûcs là che si venerave chest sant, dai pelegrinaçs e des fraternis. Al finìs cu la tradizion popolâr e cui «titui» dal Friûl.
Curiose e je la storie di Svualt Nadale, marcjadant di Sudri che, insieme cuntun compagn, al à fat l’avôt di Sant Jacum, Rome e Laurêt, strissinant une grande crôs e tornant a cjase dal 1784, dopo doi agns di tribulazions. La crôs e je restade picjade sù pal mûr par 55 agns, fin che un grant fugaron al à arsinide la cjase, lassant intate la crôs. Cheste crôs e jere tant cognossude e venerade che un paularin, Pieri Del Negro di Vile di Mieç, le veve viodude in sium e si è fat fâ une copie identiche par puartâle ancje lui in pelegrinaç a Maria Cell (Mariazell). Intant che al prontave la copie, le veve metude te cjamare e la int e leve in procession «per baciarla, ed adorarla fin tanto, che fu levata, ed ancor le andavano molti dietro».
No vin di pensâ che cheste int e fos dute interdete e stupidele, parcè che i stupits no lassin chei sflandôrs di cjasis e di glesiis e di produzion artistiche e nancje chel meracul che si clame artesanât cjargnel, cun a cjâf Jacum Linussio.
Ma la nestre brame di lâ a Sant Jacum no partive dome di Missêr Lavoreben. E voleve continuâ e completâ il grant pelegrinaç dal an passât in Tiere Sante. Di fat al è stât a Jerusalem che nus è vignude la idee, forsit intun moment di strachetât, di lâ ancje in Galizie, par jessi in regule cu la tradizion de Ete di Mieç.
Al jere ancje il gust di stâ insieme. Di fat i nestris pelegrinaçs a vegnin ben ancje se o vessin di lâ a Cjanùs parcè che aromai si cjatìn di masse agns e o fevelìn dibot simpri des robis che nus stan a cûr, che a son glesie, Bibie, int, culture. Par chel o podìn fâ pelegrinaçs ancje su la coriere parcè che o sin in sintonie spirtuâl. E il stâ insieme une setemane al devente une sorte di esercizis spirtuâi ancje se si rît.
A chestis resons jo o zontarès ancje une simpatie profonde dopo che o vin tacât a resonâ su lis lidrîs judeus-alessandrinis de glesie aquileiese. Al pues jessi un discors stupit, a distance di vincj secui, però al somee di sintîsi plui a cjase a Sant Jacum o magari a Alessandrie di Egjit che no a Rome, parcè che nus somee di vê plui parintât cun Jacum che no cun Pieri.
A proposit di chest pluralisim straordenari de glesie primitive, nus faseve notâ il prof. Paolo De Benedetti di Milan che, intai prins timps de glesie, in cuatri gjats a àn scrit cuatri vanzei e a vevin cuatri eclesiologjiis (Pieri, Pauli, Jacum e Zuan). Cumò che o sin sul miliart e sparniçâts par dut il mont e cuntune pluralitât inimagjinabil di culturis e di sensibilitâts, o vin un vanzeli sôl e salacor nancje chel, parcè che o vin dome i pronunciaments dal pape e de curie romane.
pre Antoni Beline
I CLASSICS – 10. SANT JACUM, LÀ CHE AL FINÌS IL MONT............
La venerazion di Sant Jacum


text:
Bortul di PANIGAI, (Panigai di Pravisdomini 1720 – Cividât 1793). Om di grant profîl culturâl, si è fat cognossi in particolâr pai siei studis intal cjamp de matematiche, de gjeografie, de astronomie e ancje de filosofie. Dopo vê studiât intal coleç dai Jesuitis a Belum, si trasferì a Padue, dulà che al jentrà intal ordin e al deventà docent di retoriche inte Universitât. La sô famee però e je peade a une richieste impuartante pe division gjeopolitiche dal mont di chei timps. Cuant che al veve dome 28 agns, segnalât propit dal ordin dai Jesuitis, al fo inviât dal re dal Portugal in Brasîl par dissegnâ cun grande precision i confins cu lis coloniis spagnolis de Americhe, in maniere di tornâ a viodi chel antîc tratât clamât da Las Tordesillas (1494), che pe sô imprecision al veve fat nassi tancj conflits e tantis vueris. Dute la grande documentazion metude insiemi dal Panigai si le cjate intes cjartis dal Archivi di Stât di Udin, là che son conservâts ancje i siei manuscrits di astronomie.
✒ Agnul Floramo
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +


text: Alcubilla de Avellaneda; Alcubilla de Avellaneda; Alcubilla de Avellaneda; Alcubilla de Avellaneda; Alcubilla de Avellaneda; Alcubilla de Avellaneda; Alcubilla de Avellaneda; Alcubilla de Avellaneda; Aлbkyбiлbя-дe-ABeлbяHeдa; 阿爾庫維利亞德亞韋利亞內達; Alcubilla de Avellaneda; 알쿠비야데아베야네다; Aлbkyбилbя-дe-ABeлbяHeдa; Alcubilla de Avellaneda; Alcubilla de Avellaneda; Alcubilla de Avellaneda; Alcubilla de Avellaneda; Alcubilla de Avellaneda; Alcubilla de Avellaneda; Alcubilla de Avellaneda; الكۋبىيليا-دە-اۆەليانەدا; Alʹkwbïlʹya-de-Avelʹyaneda; Alcubilla de Avellaneda; Alcubilla de Avellaneda; Aлbkyбилbя-дe-ABeлbяHeдa; Alcubilla de Avellaneda; Alcubilla de Avellaneda; Alcubilla de Avellaneda; Alcubilla de Avellaneda; الكوبيلا دي أفيلانيدا; Alcubilla de Avellaneda; Alcubilla de Avellaneda; Alcubilla de Avellaneda; Alcubilla de Avellaneda; Alcubilla de Avellaneda; Alcubilla de Avellaneda; Aлbkyбилbя-дe-ABeлbяHeдa; Alcubilla de Avellaneda; الکوبیلا دو اولینیدا; 阿尔库维利亚德亚韦利亚内达; Alcubilla de Avellaneda; Alcubilla de Avellaneda; Alcubilla de Avellaneda; الكوبيلا دى افيلانيدا; Alcubilla de Avellaneda; Aлbkyбилbя-дe-ABeлbяHeдa; Alcubilla de Avellaneda; Alcubilla de Avellaneda; 阿尔库维利亚德亚韦利亚内达; 阿尔库维利亚德亚韦利亚内达; Alcubilla de Avellaneda; Alcubilla de Avellaneda; Alcubilla de Avellaneda; الکوبیلا دو اولینیدا; Alcubilla de Avellaneda; Alcubilla de Avellaneda; Alcubilla de Avellaneda; Alcubilla de Avellaneda; アルクビージャ・デ・アベジャネーダ; Alcubilla de Avellaneda; Alcubilla de Avellaneda; Alcubilla de Avellaneda; Alcubilla de Avellaneda; Alcubilla de Avellaneda; Alcubilla de Avellaneda; Alcubilla de Avellaneda; Alcubilla de Avellaneda; 阿爾庫維利亞德亞韋利亞內達; Alcubilla de Avellaneda; Alcubilla de Avellaneda; Alcubilla de Avellaneda; Aлbkyбилbя-дe-ABeлbяHeдa; Alcubilla de Avellaneda; Alcubilla de Avellaneda; Alcubilla de Avellaneda; Alcubilla de Avellaneda; Ալկուբիլյա դե Ավելյանեդա; Alcubilla de Avellaneda; Alkuvilja de Aveljaneda; Alcubilla de Avellaneda; Alcubilla de Avellaneda; Alcubilla de Avellaneda; Alcubilla de Avellaneda; Alcubilla de Avellaneda; Alcubilla de Avellaneda; Alcubilla de Avellaneda; municipio de la provincia de Soria, España; település Spanyolországban; conceyu de la provincia de Soria (España); MyHиципaлиTeT B ИcпaHии; Gemeinde in Spanien; município da Espanha; komunë në Spanjë; municipalitāte Spānijā, Sorijas provincē; municipality of Spain; kumun Bro-Spagn; مدينه فى سوريا; spuenesch Gemeng; municipality of Spain; munisipyo; kommune i Castilla y León i Spania; MyHiципaлiTeT B IcпaHiï; gemeente in Soria; comune spagnolo; kommun; comûne spagnòllo; commune espagnole; concello español; municipality of Spain; obec ve Španělsku; municipi espanyol; Alcubilla d'Abellaneda; Alcubilla de Abellaneda; アルクビジャ・デ・アベジャネーダ; Aлbkyбилbя-дe-ABeлbяHeдa; Aлcyбиллa дe ABeллaHeдa; Aлkyбиля-дe-ABeляHeдa; Alkubilya de Avelyaneda; Alkubilya-de-Avelyaneda


text:
Dopo dai prodots DOP e IGP e esist une altre categorie di prodots, i Prodotti Agroalimentari Tradizionali, li che l’elenc al è une vore plui lunc. Par dute la Regjon (cun dentri Triest) a son 139, e dentri a ‘nd è tancj cul non furlan. Magari cussì no, tal elenc uficiâl dal ministeri al è cualchi strambolot. No robononis, ma une revision si podarès fâle. Tra i fai, Ardjel che al larès scrit Ardiel, Pestat impen di Pestât (l’Ersa lu scrîf just sul so sît, ma a chest pont nol sarès il non uficiâl), Lujànie al puest di luianie, Schulta fumat che al sarès Schulta fumât. Une curiositât: Cjalzòns (no covente la “ò” acentade) a àn dome chê definizion e no esist chê di Cjarsons (che o stimìn plui doprade). Ma la robe che nus fâs deventâ mats al è il Musetto, scrit cussì tal elenc: un “music piçul” al puest di “Muset” che e je dute une altre robe. Come se o scrivessin lis crepes che si dopre par lôr il tiermin francês, crepe par talian (ancje par furlan si podarès voltâlis intun trement “crepe/crepis“). Se o vin un prodot che nol à traduzion, parcè voltâlu cuntune peraule che no jentre nuie? La robe e sune ancjemò plui assurde stant che a son za prodots che a àn un non furlan fûr par fûr.
Un “Tai” no furlan. A proposit di nons di prodots tipics, e je resinte la notizie che il vin “Friulano“, il gnûf non sielzût pal Tocai in Friûl, al va simpri in mancul cu lis venditis. Po stâi pal vignî indevant a fuart di altris vins plui di mode tant che il Prosecco, o si dîs pes divisions fra i produtôrs. Ma magari ancje il non al à lis sôs colpis: Friulano al à propit pôc atrat, e adiriture dificil di pronunziâ: di spes al ven fûr dit fra i dincj un “firulano”. In Venit savêso cemût che lu àn clamât? Tai! Si, propit “tai”, il non che o doprìn par une tace di vin. Curt, che al à dutis letaris dal “ex-Tocai”, facil di pronunziâ. Ma forsit un non masse furlan pai nestris sorestants logâts a Triest.
✒ Dree Venier
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +


text:
Se o cirìn di jessi cence pêl sul stomi, o vin ancje di scoltâ chei che a jerin di chê altre bande. Jerino talians chei che a stavin cu la Austrie, te Contee di Gurize e Gardiscje? Si capìs, e ancje une vore plui di chei che a vivevin di là dal clap, par vie che i talians tal Imperi a jerin di minorance. Prime de “grande” vuere, o jerin un popul rispietât tal Imperi, si che duncje, se ben minorance, o jerin un popul; invezit dentri di un stât nazionâl come la Italie, cui che nol jere parsore di ducj, nol jere plui popul ma minorance. E dopo, nol è vêr che o fossin strupiâts par vie che o jerin in “cuatri”. A Gurize, la toponomastiche e jere cuasi dute taliane, anzit talianone!
Chi o contarìn di un paîs che al podarès jessi un embleme di ce che a jerin i Talians e i Furlans in Austrie e ce che la vuere “grande” e à puartât vie tal Friûl bande da la Austrie.
A Visc, paisut za di cinc secui sul confin, tai prins dal Nûfcent, pe politiche si scombateve cence sparagn. I catolics a vincerin al galop tal 1907, e cussì tancj a votarin pal candidât popolâr Giuseppe Bugatto, che – di in chê volte – a chei di Visc i derin il sorenon di Bugatins!
Il “partît dai siôrs” (liberâi) al va indevant tes elezions dal 1911; i socialiscj a saressin cressûts di un alc dopo de vuere.
La “talianetât” e jere sintude dai catolics, ma par lôr, dopo che a rivarin i “fradis liberadôrs”, e je saltade fûr la definizion di “austriacants”, dismenteant che a jerin Austriacs par stât e Furlans, o Talians, par nazion. Tant par spiegâsi, l’imni de Federazion dai Consorzis agricui dal Friûl al scomençave cun “Fratelli siam popolo / di stirpe friulana”, plui tart cambiât in “stirpe latina”!
La prime vuere mondiâl si respirave di lontan. Un zovin popolâr che al studiave a Viene (si clamave Gildo Grion e al jere di Caprive) tal 1912, i scriveve de capitâl al so plevan: «E je tante eletricitât tal aiar, eh? O ai pôre che prest e sclopi la vuere, e alore… adiu, forsi no si viodarìn plui…».
Un memoriâl dal brigadîr de finance taliane, Pietro Margani (1914), al lasse capî dut un incrosâsi di spiâ e cuintraspiâ, ancje cun int dal puest. Cualchi dì prime che la Italie e tacàs la vuere, a Palme a meterin in preson (e dopo a mandarin al confin) Dolfo Del Mestri, un scultôr di Visc, socialist, pe sô azion pacifiste.
Sintint la vuere dongje dongje, il vicjari di Viscon al invidà i paîs a lâ in pelegrinaç tal so santuari di Madone di Strade par implorâ la pâs.
La prime vuere, a Visc, le àn vivude de bande austriache cun dignitât e lealtât. La bugade di fats e di notiziis daspò Sarajevo, e ven notade tal protocol de parochie. Si celebre il corot e, al sclopâ de vuere, al è dut un movisi par cjapâ sù socors pai soldâts e pe Crôs Rosse.
Il plevan, pre Mesrob Justulin, ur regale aes gnovis scuelis un crocifìs e al scrîf su la cronache une memorie, poiant la sô patrie. Ma lui, che al saveve lei la storie, al diseve ancje: «…Ma la tribulazion e je una vore grande e, se la vuere no finìs prest, e cressarà ancjemò cun carestie, malatie, ribelions, disordins. Che Diu, di infinide misericordie, ur dedi un definitîf trionf a lis nestris armis e une lungje pâs».
In altris bandis, te vilie dal intervent, si dâi glorie ae vuere. Cussì a Pordenon, ai 23 di Mai: «…si cjate ancje int che e vûl partî… e tentâ di rivâ al spetacul sul cunfin di Visc o di Cormons… ilusion che lis patuliis dai carbinîrs a scancelin subit cul fermâ lis machinis dai Pordenonês e mandâju a c jase…».
A Palme, il comandant dal “Cavalleggeri Roma” al anunzie ai soldâts la ore supreme e che a lôr ur sarès stât dât il privileç di lâ par prins “a liberâ dal jôf stranîr i fradis che a suspiravin il ‘riscat’, e al busse cun passion il standart fra i berlis di gjonde e il deliri di dute la int”.
“Visco nostra”, al à contât che si veve sintût in Sicilie cheste gnove come se e fos une citât fisse fisse di personis e fin za cualchi an, la esclamazion, di serie, e jere deventade un cjoli vie.
“Ai 24 di Mai lis trupis talianis a jentrin a Visc cence trai un colp. Visc al è aromai part dal ‘bel Paese là ove dolce il sì suona’. Par vie che la stesse zornade al jere stât internât il Dean, ai 2 di Jugn al jere comandât di rezi cheste parochie decanâl il predi don Attilio Ostuzzi”. La note dal stes plevan e conte une veretât une vore plui dramatiche.
Il sì al sunave prime in chest cjanton dal biel paîs che al jere part di un altri Stât; al sunave une vore ben ancje par vie di scuelis di gale. La ocupazion italiche, invezit, no je vignude a puartâ la pâs, ma e à sglavinât disgraziis, dolôr e vendetis ferocis di ogni sorte.❚
(ve la segonde part sul numar di Dicembar).
✒ Ferruccio Tassin
Vite sul confin dal Imperi tor de “grande” vuere (prime part)............
Se o cirìn di jessi cence pêl sul stomi, o vin ancje di scoltâ chei che a jerin di chê altre bande. Jerino talians chei che a stavin cu la Austrie, te Contee di Gurize e Gardiscje? Si capìs, e ancje une vore plui di chei che a vivevin di là dal clap, par vie che i talians tal Imperi a jerin di minorance. Prime de “grande” vuere, o jerin un popul rispietât tal Imperi, si che duncje, se ben minorance, o jerin un popul; invezit dentri di un stât nazionâl come la Italie, cui che nol jere parsore di ducj, nol jere plui popul ma minorance. E dopo, nol è vêr che o fossin strupiâts par vie che o jerin in “cuatri”. A Gurize, la toponomastiche e jere cuasi dute taliane, anzit talianone!


text:
Aziende
Cu la leç n. 36 dai 5 di Zenâr dal 1994 “Legge Galli” il legjislatôr al à fat jentrâ il concet di Servizi Idric Integrât (SII), riorganizât su la fonde di Ambits Teritoriâi Otimâi (ATO).
Ognidun dai ATO al è controlât di une Autoritât di Ambit (cumò clamade, pal Friûl Vignesie Julie, Consulte di Ambit cemût che al è fissât cun L.R. 142/2010 daûr de abolizion des AATO) che e à il compit di scrivi il Plan di Ambit (l’insiemi dai intervents che a coventin par miorâ il servizi e garantî nivei di cualitât prefissâts) e di individuâ il sogjet par afidâi la gjestion dal servizi e la realizazion dal Plan.
La riforme e je stade metude in vore te nestre Regjon cu la leç regjonâl n.13 dal 2005 che e à definît cuatri Ambits sul teritori, che tra di lôr al è l’ATO Orientâl Gurizan formât di 25 Comuns de Provincie di Gurize.
Irisacqua srl e je stade fondade ai 29 di Dicembar dal 2005 cul fin di meti in vore la riforme dal setôr idric introdusude cu la “Legge Galli”.
E je une societât cun capitâl dal dut public nassude de division parziâl e no proporzionâl de Iris spa; i siei socis a son i 25 Comuns de Provincie di Gurize che, al moment de costituzion de Societât, i àn dât in concession a titul gratuit dutis lis rêts e ducj i implants leâts al servizi idric fasintle deventâ duncje la afidatarie de gjestion dal SII in vie direte come societât “in house”.
L’afidament in house al à trente agns di durade e al è dissiplinât di un contrat di servizi specific clamât “Convenzion-contrat” sotscrit tal Setembar dal 2006.


text:
De Vichipedie, la enciclopedie libare dute in marilenghe.
Il valôr assolût come distance di un pont de rete reâl de origjine.
Il valôr assolût o modul di un numar reâl al è il valôr
no-negatîf dal numar, cence il segn. In pratiche, inte rete reâl, al rapresente
la distance tra il numar e il zero.
Dât un numar reâl , il so valôr assolût si indiche cun e si definìs
come
Si pues ancje scrivi
lì che si è usade la funzion indicadore
, che e vâl 1 se
l'argoment al è vêr e 0 se al è fals. Ricuardant che la lidrîs cuadrade
e je
simpri positive o nule (par esempli,
ancje se
), si à
ancje
Il valôr assolût al gjolt des proprietâts chi sot.
- Il valôr assolût di un cualsisei numar reâl al è simpri plui grant o avuâl a zero,
- Il modul dal prodot di doi numars al è simpri avuâl al prodot dai modui,
- Il valôr assolût di un numar reâl e dal so opuest a son avuâi,
- Idempotence. Sint il modul un numar positîf, si à
ven a stâi, il valôr assolût dal valôr assolût di un numar al è il stes valôr assolût.
- Disavualitât triangolâr. Il valôr assolût de some di doi numars al è simpri minôr o avuâl ae some dai valôrs assolûts
In particolâr, la avualitât e vâl se e dome se i doi numars a àn il stes segn (a concuardin). Al contrari, il segn di minôr al vâl in câs di discuardance.
- Come conseguence de disavualitât triangolâr, si pues ancje scrivi
Dimostrazion: Dât che , pe disavualitât triangolâr si pues scrivi
ven a stâi De stesse maniere, si pues provâ che Al baste cumò notâ che (pe proprietât 4) e che e, duncje, al è avuâl o a o a . Zontant ducj i risultâts si oten la disavualitât cirude.


text:
Restyling pes palestris dal Marinelli, fnît di regolâ il cuviert al Ceconi, concludude la realizazion dai passaçs in sigurece dal gnûf terminal pai students di vie de Faula al centri studis di vie Leonardo Da Vinci, cuasi finîts i adeguaments de aule magne al Copernico. Aprofitant dal Istât, la Provincie di Udin e à dât sburt a une serie di intervents intes sedis scolastichis di Udin e dal teritori provinciâl (al Linussio di Codroip ma ancje al Marchetti di Glemone) che i permetaran ai students di vê dai spazis rinovâts e ancje gnûfs furniments intal an scolastic 2016-17.
Un impegn bande lis scuelis che l’Ent al larà indevant a mantignî coordenant la manutenzion ordenarie ma ancje lis fasis di cualchi lavôr consistent di manutenzion straordenarie intal istitût Ceconi, Zanon, Deganutti, Uccellis. Intervents che a laran indevant cun modalitâts operativis za concuardadis cui dirigjents scolastics par limitâ al minim i problemis pes scuelis. Di plui di 4 milions di euros l’impegn economic complessîf par chel che al rivuarde la capitâl furlane. “Lis scuelis superiôrs a son ‘osservadis speciâls’ de bande de Provincie di Udin – a confermin i esponents de Zonte provinciâl –. L’impegn dal Ent al è simpri stât massim par dâ ai nestris fantats aulis, laboratoris e locâi adats ae ativitât didatiche. Ogni an, cun di plui, si interessìn di definî il plan de ufierte formative metint gnûfs cors/articolazions ancje in funzion dai potenziâi disvilups de economie locâl. Ducj compits che lis nestris struturis a fasin cun responsabilitât e atenzion stant che pensâts a sostignî e fâ cressi l’avignî de nestre comunitât.”. Impegns che la Provincie e scugnarà molâ cun la sô sieradure proviodude de riforme dai Ents locâi.
E propit in riferiment al futûr coordenament des scuelis superiôrs, il president Fontanini al rimarche cemût che al sedi “inconcepibil che dut il nestri patrimoni di cognossincis e esperiencis al vegni dismantelât cul passaç aes 10 Uti dal nestri teritori. La Provincie e domande che la competence e resti in cjâf al Ent ancjemò par un an e mieç almancul, fin ae fin dal mandât aministratîf”. ❚
✒ Redazion
La Provincie e lis scuelis. Fontanini: «Inconcepibil che il patrimoni di cognossincis e esperiencis al vegni dismantelât»............
Restyling pes palestris dal Marinelli, fnît di regolâ il cuviert al Ceconi, concludude la realizazion dai passaçs in sigurece dal gnûf terminal pai students di vie de Faula al centri studis di vie Leonardo Da Vinci, cuasi finîts i adeguaments de aule magne al Copernico. Aprofitant dal Istât, la Provincie di Udin e à dât sburt a une serie di intervents intes sedis scolastichis di Udin e dal teritori provinciâl (al Linussio di Codroip ma ancje al Marchetti di Glemone) che i permetaran ai students di vê dai spazis rinovâts e ancje gnûfs furniments intal an scolastic 2016-17.


text:
dissabte, de setembre 06, 2008
ancjemò feriis
o soi ancjemò in feriis, ancjemò un mesut e une setemane, disin che o sarai pront a scomençâ di gnûf, a mancul o speri... cumò sei a cjatâ me sûr e soi in aghe, al è plui cjalt cumò che a avost...... il probleme che mi reste al è chel da cjase che no ai ancjemò cjatât e anzi al è simpri plui un casin no sai ce che o ai di fâ, parcè che jo cirivi une cjase par an sôl ma cun altre int che invezit e reste di plui par cui boh no sin dacuart e secont me in curt a si metarin a litigâ baah... come vacancis o soi stât un cinc diis tes Marchis, biel come simpri, po altris cinc diis in Abruç, biel ancje chel, o ai fat un fûc di sere al mâr che no vevi mai fat... tant ce atu di fâ, se tu lu fasis a Grau o Lignan, ti viodin che tu lu fasis di Triest e rivin a fermâ dut... lì invezit dutis spiagiutis platadis ben, ambient ideâl. nuie di gnûf, l'Italie e je veramentri dute biele (dute dute magari no ma disin il 90%).. tes Marchis invezit soi lât al Montelago Celtic Night, dute la gnot musiche celtiche, biele, po cu la tende vin fat a vonde casin.... starin a viodi tes prossimis zornadis, i ai ancje prometût ai nonos di menaju a Barbane, e larai ancje vulintîr al è un casin che no voi là.... e po come che o ai za dit a mi il mâr mi plâs di plui in chei mês ca
Subscriure's a: Missatges (Atom)


text:
Pietro Chiari al nas a Brescia il prin di Avost dal 1711. Dopo vê studiât Filosofie par doi agns, al jentre inte Compagnie di Jesù a Bologne, là che al reste fin tal 1733, cuant che l’Ordin lu mande a Verone, intal Coleç dai Jesuitis, tant che professôr di gramatiche e di letaris. Une volte ordenât predi, intal 1741, al mene une vite cetant torzeone, daûr des mansions che i siei superiôrs i comandin di fâ. Si lu cjate cussì a Modena, a Busseto, a Imola. Si sa ben che viazâ al vûl dî deventâ espert di vite, cognossi lûcs, situazions e ancje dute chê umanitât varie che e sarà argoment di ispirazion profonde pes sôs oparis futuris. Tal 1744 al ven dispensât dal Ordin, al bandone la Compagnie e si trasferìs a Vignesie. Un ambient che par lui al sarà vivarôs, plen di stimui e di solecitazions, ma ancje un teatri di contradizions e di injustizie di criticâ e di condanâ. Cussi, al tache a publicâ une opare daûr di chê altre, metint insiemi in pôc timp une cuarantine di lavôrs, là che al cûs une trame plene di morbin, sensuâl e par cierts aspiets ancje erotiche, in clâf libertine, mote di une critiche fuarte ae societât dal so timp, cjapant de culture iluministiche une vene polemiche vivarose cuintri dai sorestants, tant nobiliârs che borghês. A son chescj i agns che al jentre in rote cun Carlo Goldoni, e al tache a sbeleâlu imitant lis sôs comediis dome pal gust di trasformâlis in contis esagjeradis, esasperant i personaçs tant di fâju deventâ ae fin une brute caricature in confront di ce che a jerin tal origjinâl. Goldoni in efiets al cjante i valôrs dal mont borghês, Chiari al à miôr i paisans de societât contadine. Si ispire soredut al teatri antîc, grêc e latin, e al viôt in Molière un grant esempli di seguî, bon di stiçâ ideis e prospetivis ancjemò mai tentadis prime di nissun altri. Al è convint tal profont che le nature e sedi une grande mari che no nus bandonarà mai – se mai, o sin nô a tradîle, lant simpri plui in piês! – e duncje chei che a vuelin vivi lant daûr des sôs leçs a scuegnin tornâ a metisi in cundizion di lassâsi vuidâ di jê. Par cheste convinzion, Chiari al fevele di contadins, che a vivin cetant peâts cui ritmis des stagjons, che a gjavin fûr de tiere la sostance primarie dal lôr vivi, e che a son i depositaris di une frescjece ancestrâl, lontans di ogni ipocrisie, puars magari, plens di fam, screditâts dal mont e considerâts al plui bas nivel de societât, e pûr cetant plui fortunâts di ducj chei altris, parcè che la lôr vite e je espression sclete di chel stes spirt che al cor tes venis dal Univiers, e duncje lôr a son fradis dai arbui, des plantis e dai animâi. In cheste vision, lis contadinis a rapresentin la part miôr. Invezit di imbastî une satire sociâl là che la popolane e je stupide e ignorante, l’autôr al ribalte la prospetive e i personaçs feminins a deventin dispès vôs di libertât e di indipendence cuintri di une societât mascje e stupide. Pietro Chiari al murarà inte sô Brescia, ai 31 di Avost dal 1785. ❚
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +
Gnovis / Gnûf libri di Diego Navarria pe La Patrie dal Friûl, “Patriarcjis tal cûr de Europe”Redazion
Joibe ai 13 di Otubar aes 6 sore sere (18:00) te Librarie Tarantola di Vie Vittorio Veneto 20 a Udin al è stât presentât il libri “Patriarcjis tal cûr de Europe”. Contis curtis e curiosis che a piturin cun snait lis figuris plui simbolichis de autonomie e de identitât de Patrie dal Friûl: i patriarcjis […] lei di plui +


text:
Tante ipocrisie e intant il Friûl al riscje di lâ a patràs
La ultime setemane di Otubar e je stade chê dal “affaire” Paolo Villaggio che al à riscjât la cuerele di bande dal President de Regjon Renzo Tondo. Come che ducj o savarês la cuistion si è sierade cu lis scusis e la amission di colpe di bande dal atôr di Gjenue pes frasis scritis sul cont dai furlans tal so ultin libri. Eh sì, cjâr il nestri “rasonîr” par antonomasie, cheste volte tu le âs fate fûr dal bocâl, ma disìnsi la veretât: nancje il miôr adet marketing al varès mai rivât a fâti tante publicitât.
Se e je vere che il dirit di satire nol varès mai di passâ il limit dal bon gust, forsit inmò plui “fantozian” però al è stât il “fûc incrosât” che si è discjadenât cuintri di un librut che probabilmentri nissun ca di cualchi setemane si sarès plui impensât. Di fat, ben piês nus somee la reazion ipocrite di tancj che, ancje dopo des scusis a àn continuât a atacâ par zornadis e zornadis, alçant plui polvaron di ce che forsit al coventave.
Cumò però o spietìn che a partissin cuerelis plui impuartantis e utilis: par esempli, cuintri dal gjestôr public pal servizi radiotelevisîf parcè che di agnorums nol met in vore la leç 482/99 pe programazion in lenghe furlane ancje se i Furlans a continuin a paiâ chel boletin che ogni Zenâr al rive par scuedi la inicue “tasse Rai”; o ancje cuintri dal Ministeri de Istruzion e dal Ufici scolastic regjonâl che, no tignint cont simpri de 482/99 no àn voie di meti in vore lis deroghis che a permetaressin di salvâ la scuele di Migjee e dutis chês altris scuelis di paîs che a saran sieradis parcè che no àn i numars previodûts dal Ministri Gelmini. E tancj altris a saressin in cantins in pîts: volìno fevelâ di eletrodots o di altris intervents suntun teritori simpri plui stuprât?
Ma une biele cuerelute se mertarès ancje Isidoro Gottardo, coordenadôr regjonâl dal PdL, che comentant la assemblee dai cristians di vinars ai 21 di Otubar organizade de Arcidiocesi di Udin, al à declarât «il lavôr de glesie furlane nol vegni viziât de “malatie dal furlanisim”».
Ma ce isal chest “furlanisim” che al fâs cussì pôre al parlamentâr di Sacîl, tant di definîlu une malatie? Fasìn un paragon: se “l’ambientalisim” al è chel pinsîr che al met tal prin puest de sô azion il “fâ i interès dal ambient”, il “furlanisim” o podìn dî che al è chel pinsîr che al met tal prin puest de sô azion il “fâ i interès dal Friûl”. Beh, se cheste le considere une malatie, alore compliments a Isidoro Gottardo pe sô afermazion pardabon pôc onorevule!
Al ven propit di domandâsi se no sedi stade piês la jessude di Villaggio o sintî ciertis afermazions su la bocje di parlamentârs de nestre regjon. Cognossint tropis voltis che Gottardo si è metût cuintri dal Friûl (cuistion dal gnûf statût regjonâl, bataie cuintri de leç 29/2007 cuant che al jere inmò in consei regjonâl…) no nus smaravee e la rispueste noaltris le vin za: almancul Paolo Villaggio al à vude la creance di domandâ scuse ai Furlans.
L’OM DI BURI
IL SIVILOT. Piês Gottardo o Fantozzi?............
Tante ipocrisie e intant il Friûl al riscje di lâ a patràs


text:
Dal prin di Lui e fintremai la fin dal 2021 al tocjarà ae Slovenie il turni di presidence dal Consei de Union europeane. La presidence slovene dal grup dai 27 stâts membris de Union e rive intun moment cetant impuartant par dute la Union, li che si cjale ae riprese daspò de pandemie di Covid-19. Par chest il president dal Consei dai ministris sloven, Janez Janša, che in Slovenie al vuide une coalizion di centridiestre, in chestis setemanis al à cetancj incuintris fisics e virtuâi cun esponents de politiche a nivel european e no dome.
◆ Une vore di mieçs di comunicazion slovens a ripuartin di avonde timp che il so guvier al podarès colâ, ma pal moment al à simpri tignût bot. Lis iniziativis de oposizion di centriçampe par metilu in dificoltât no son mai stadis avonde fuartis, come nancje lis acusis di autoritarisim o di dipendence de Ongjarie di Viktor Orban, lis protestis in place o i scandui che a àn cjapât dentri ministris de sô coalizion di guvier.
◆ A nivel internazionâl si à tacât une altre volte a fevelâ une vore di Janša e dal so guvier te prime metât di Avrîl, cuant che il portâl politicki.ba al à publicât la gnove di un document che al proponeve modifichis ai confins te zone dai Balcans. No si sa pal sigûr se chest document, che i media slovens a clamin “non-paper”, al esisti, dulà che al sedi nassût e in ce maniere che la Slovenie i sedi leade. Ma si capìs dal moment trope confusion che si sedi puartât daûr un scrit li che si fevele di gnûfs confins intune zone cun cetantis diferencis etnichis e cuntun passât dificil come chê dai Balcans. Bielzà te introduzion, il scrit al nomenarès lis cuistions nazionâls no risoltis dai serps, dai albanês e dai cravuats, che a son vignudis fûr de dissoluzion de Jugoslavie. Tal document, pe Serbie e pal Cossovo si figuraressisi cun dificoltât une prospetive europeane; pe Bosgne e Erzegovine si podarès ancje escludile. A profitâ di chest vueit e sarès la Turchie, che e à aumentade la sô influence te Bosgne e Erzegovine e te Macedonie dal Nord.
◆ La “soluzion” che il document al proponarès e je la union dal Cossovo cu la Albanie, ancje parcè che cheste e sarès la volontât dal 95% de popolazion dal Cossovo. La part a maiorance serbe dal Cossovo, simpri daûr dal document, e podarès otignî une autonomie sul model dal Sudtirôl.
◆ Une altre “soluzion” che il document al tirarès fûr e sarès la union de plui part dal teritori de Republiche serbe (che insiemi cu la Federazion di Bosgne e Erzegovine e met adun il stât di Bosgne e Erzegovine) ae Serbie, cu la justificazion che cussì e sarès risolte in buine sostance la cuistion nazionâl serbe. Tal document si sosten ancje che in chest câs la Serbie e podarès acetâ la union dal Cossovo cu la Albanie.
◆ Simpri daûr dal non-paper si podarès risolvi la cuistion nazionâl cravuate o midiant de union dai cjantons de Bosgne e Erzegovine a maiorance cravuate ae Cravuazie, o midiant de concession di une autonomie “sul stamp sudtirolês” ae part de Bosgne e Erzegovine a maiorance cravuate.
◆ Daûr dal document, i bosgnacs musulmans a rivaressin a vê un stât indipendent e, midiant di un referendum, a podaressin sielzi se jentrâ o no te Union europeane.
◆ Al è facil figurâsi dutis lis reazions che e à vût la gnove de pussibile esistence dal non-paper a nivel di politiche interne e internazionâl. Tal Parlament sloven i deputâts de maiorance di centridiestre e di oposizion di centriçampe si son butâts in muse un cun chel altri di vuastâ la reputazion internazionâl de Slovenie. De coalizion di guvier a àn acusât la oposizion di vê fat dal non-paper un câs mediatic e di meti a risi la presidence slovene dal Consei de Union europeane. ❚
SLOVENIE. La Slovenie bande la presidence de UE passant pal non-paperLuciano Lister
Dal prin di Lui e fintremai la fin dal 2021 al tocjarà ae Slovenie il turni di presidence dal Consei de Union europeane. La presidence slovene dal grup dai 27 stâts membris de Union e rive intun moment cetant impuartant par dute la Union, li che si cjale ae riprese daspò de pandemie di Covid-19. Par chest il president dal Consei dai ministris sloven, Janez Janša, che in Slovenie al vuide une coalizion di centridiestre, in chestis setemanis al à cetancj incuintris fisics e virtuâi cun esponents de politiche a nivel european e no dome.


text:
«A contavin che a là vie in Austrie al è un paîs che si clame Grossburg, jo almancul ai tignût a ments a cussì, no sai se al è o se a nol è… chel al ere l’unic paîs intal mont dulà che il glon dal Gloria di messe a miezegnot, invezit di sunâ a miezegnot, come dapardut, al sunave dîs minûts plui tart… e alore a spiegavin il parcè….»
E jere une vecje che e veve cuasi cent agns e cheste vecje e usave ogni an fâ une biele maie par regalâ a Jesù Bambin par cualchi frut che al veve frêt. E jere la vee di Nadâl, il vincjecuatri di Dicembar, e tor las nûf, dîs e jentre la muart. La vecje e gucjave e e steve finint la maie, nome che e jere vignude pere, e steve un pieçut a fâle. Alore e alce i vôi e i domande ae muart:
– Ise ore?
– Sì – i dîs la muart – e je ore. Met vie in bande il lavôr e anìn cun me che cumò e je rivade la ore.
– Joi – disè – ti prei, lassimi ancjemò un moment che jo o scuen finî cheste maie, se no Jesù Bambin al à frêt, se no rivi adore di puartâje.
– Cetant timp ti vuelial? – i dîs la muart.
– Eh, mi vûl almancul dôs oris.
– Ti bastino dôs oris?
– Sì, dôs oris mi bastin, o rivi a finîle.
– Ma viôt che chest ritart achì ti puarte vincj agns di pene sul Purgatori, parcè che jo o scuen ritardâ dut il zîr che o fâs.
– Joi… tant!– e dîs la vecje
– Sì tant!
Alore la vecje e sta un tic sore pinsîr:
– Po ben, nol impuarte, baste che o puedi finî la maie! Jo o fâs vulintîr chescj vincj agns di pene tal Purgatori.
Alore la muart si sente in bande e e spiete che la vecje e finissi la maie. Al à finide pôcs minûts prime di miezegnot. E impachete sù la maie….
– E cumò… nin! – i dîs la vecje.
Alore e partìs jê e la muart, e a cjaminavin sul stradon par lâ in glesie. Cuant che a àn fat un toc sul stradon, a viodin un grant sflandôr vignî indevant di lôr. No capivin ce che al jere. Al jere Jesù Bambin che dal Paradîs al lave in glesie par nassi.
Jesù Bambin si ferme e i dîs ae muart:
– Ce fâstu tu achì?
O soi che o compagni cheste vecje achì a fâ vincj agns di pene tal Purgatori parcè che a mi à ritardât di dôs oris il gno lavôr.
E Jesù Bambin i dîs:
– Va tu, che mi rangji jo cun jê.
La muart e continue bessole e Jesù Bambin al cjape la vecje a braç e la compagne in Paradîs. Po dopo al torne indaûr.
Ma tal compagnâle e tal tornâ al à pierdût dîs minûts e alore… il Gloria al sunave in chest paîs dîs minûts dopo di ducj chei altris….
VITE E MUART_ La vite, vuê come une volte, e jere fat di tancj moments, moments par contâ, moments par preâ, moments par ridi e ancje par vaî come cuant che e mancjave une persone. O vês di savê che timp indaûr, intal Cjanâl di Sant Pieri in Cjargne, a puartavin ducj i muarts te glesie mari di Sant Pieri pal fat che intai paîs no jerin ancjemò i cimitieris. Di Invier chest nol jere pussibil pal fat che i trois par rivâ nancje no si ju viodeve. Capitave cussì che, tal periodi des grandis neveadis, ogni famee e tignìs il so muart in cjase sul cjast, spietant la biele stagjon par dâi la sepulture. La muart e faseve part de vite, e dute la comunitât si strenzeve dongje la famee che e viveve il displasê di une pierdite.
TANT CHE MIDISINE_ Tornant ae nêf, bisugne dî che e podeve jessi ancje une midisine. I vecjos a conseavin a chei che a vevin i poleçs («geloni») di cori discolçs inte nêf, e cussì il mâl al sarès passât. Provâ par crodi!
La nêf e à ancje une robe curiose che le rivuarde Si diseve che in Primevere e veve di vignî cuatri voltis, e ogni volte par une categorie di personis diviersis: pai fuarts inamorâts, pai malmaridâts, pai vedrans e pai samençâi (cuant che si samenave al veve di neveâ).
Nô, che ogni an o bramìn la nêf, che o sin contents cuant che dome al faliscje, sperìn di podê dî chest an «e ven jù che Diu le mande!» e se par Sant Blâs (ai trê di Fevrâr) no sarìn ancjemò stâts contentâts, alore o vin simpri un vecjo mût di dî che nus pues judâ, soredut te prime part: «A Sant Blâs se no le cjate le fâs e se le cjate le disfâs!». (M. Q.)
Manuela Quaglia
SPECIÂL – Storie di Nadâl............
«A contavin che a là vie in Austrie al è un paîs che si clame Grossburg, jo almancul ai tignût a ments a cussì, no sai se al è o se a nol è… chel al ere l’unic paîs intal mont dulà che il glon dal Gloria di messe a miezegnot, invezit di sunâ a miezegnot, come dapardut, al sunave dîs minûts plui tart… e alore a spiegavin il parcè….»


text:
Martars al 1 di Dicembar al è stât presentât il program «Jude», tradutôr automatic dal talian al furlan, li de Fondazion CRUP in v. Manin 15 a Udin. Il program «Jude» al è stât ideât e realizât de Serling, societât cooperative che dal 2001 e lavore par dâ servizis in lenghe furlane. Al funzione analizant lis formis talianis; in câs di ambiguitât al cîr di individuâ il lôr significât daûr il contest; al selezione il lessic furlan corispondent; al trasferìs ai lemis furlans lis informazions dal test origjinâl e lis riprodûs inte version furlane.
Realizât de Serling cence nissun finanziament public, al vignarà provât e perfezionât ancjemò par cualchi mês, prime di jessi metût a disposizion in linie, paiant un abonament. Il so nivel di precision però al è zà une vore alt e al justifiche la presentazion al public: di fat «Jude» al è une grande inovazion.
Il non al è un simpatic zûc di peraulis: al è un program che al ti «jude» e al reclame «Jude», l’apostul che al tradì Crist, parcè che tradusi al è simpri un tic tradî une lenghe.
(Redazion)
ATUALITÂT – Un Jude che al ti jude, cence tradî masse............
Martars al 1 di Dicembar al è stât presentât il program «Jude», tradutôr automatic dal talian al furlan, li de Fondazion CRUP in v. Manin 15 a Udin. Il program «Jude» al è stât ideât e realizât de Serling, societât cooperative che dal 2001 e lavore par dâ servizis in lenghe furlane. Al funzione analizant lis formis talianis; in câs di ambiguitât al cîr di individuâ il lôr significât daûr il contest; al selezione il lessic furlan corispondent; al trasferìs ai lemis furlans lis informazions dal test origjinâl e lis riprodûs inte version furlane.


text:
#16 – Flabe
E jere une volte une principesse, cetant supierbeose. E pensave di jessi la plui brave, la plui elegante, la plui valente. Dome une robe no i lave jù: e pensave ancje di jessi la plui brute, par vie dal fat che e jere sclereade. Par chest motîf no lave mai fûr dal palaç.
Une dì, ch’e no rivave a stâ cussì intanade, e à fat clamâ il piruchîr di cort.
– Lucius, tu âs di fami une piruche, che i ai voie di lâ in paîs cence vergogne.
Dit e fat, dopo cualchi ore la piruche e jere pronte: di un maron clâr mai viodût, cui cjavei tirâts sù daûr a formâ come un nît di cign.
Cul vistît plui biel ch’e veve la principesse e à fat la strade grande par rivâ in paîs.
A pene li, une frute si é fermade a cjalâle cu la bocje vierte. La principesse si sintive amirade di chê piçule, e cussì si è dade une sistemade e e à dit:
– Mi cjalistu parcé che o soi la plui biele?
– No, ti cjali parcé che tu âs i stes cjavei di mê mari; o sês dôs gotis di aghe.
La principesse, rabiade come che mai e jere stade, e je tornade vergognantsi tant tal cjistiel e e à fat clamâ il piruchîr.
– Lucius, tu âs fat un disastri. Jo o soi la principesse e o ai di vê une cjavelade come nissune altre!
Il bon om si é metût a lavorâ a une piruche bionde che fin ti inceave di tant che slusive.
E cussì la principesse e je tornade in paîs sigure cheste volte di no vê il so pâr. Intune viute si é fermade une viele a cjalâle impalade.
– Zovine, cun chei cjavei tu mi ricuardis di cuant che o jeri come te, bionde, che cuant che o passavi i fantats a scugnivin sierâ i voi par trop che a jerin imberlîts dal zâl dai miei cjavei.
La principesse, furibonde, cheste volte e à fat clamâ Lucius cun la promesse di metilu a muart se no ves fat une piruche uniche al mont.
A son voludis setemanis, ma la piruche e jere pronte: no si vevin mai viodûts tancj colôrs, e ce colôrs. Cheste volte al jere fûr di dubi: ducj le varessin amirade e, par fâsi viodi miôr si é metude tal mieç de place. Ducj a jein cidins, fin che une frutine e à vosât:
– Cjalait, cheste fantate e somee dute a la gjaline di Meni, cun chei biei colôrs de plumis che e à.
Chest al é stât l’ultin afront! La principesse si é sierade tal cjistiel par agns, fin che no à capît che par jessi uniche e veve di jessi se stesse.
Mai vê pôre di jessi une des tantis.
Mai vê pôre di jessi uniche.
di ***
#1***


text:
O sin rivâts insomp e volêso savê une robe? L’Ostîr nol à scrite ancjemò une rie de ultime Conte dal Mês, la conte di Dicembar, il regâl che o fasìn ai iscrits te Liste di Contecurte ai 16 di ogni mês.
O vês za capît de imagjin cuâl che al sarà il teme de conte e dal articul de Coghe Fuguline, ma sperant che la conte e ledi ben e i salti fûr decente, o sin chi par spiâus altris gnovis che o vin tal cjâf par sierâ chest 2020 in ben.
La prime robe al è un regâl par ducj i iscrîts ae nestre Liste che a son rivâts un pôc dopo. O vin decidût che o darìn la pussibilitât di scjamâ ancje lis Contis dal Mês che si son pierdûts, ven a stâi chês dai mês prime. Da rest al ven dongje Nadâl e al è just jessi gjenerôs… Ma si come al è just ancje vê rispiet par chei che a son i nestris fan plui fuarts, lis contis vieris a saran disponibilis dome par un timp limitât. Daspò a saran scanceladis de rêt e no si podaran plui discjamâ. Insome… a nô nus pâr une buine ocasion par cui che al à vût plasê di vê let lis ultimis contis e al vûl recuperâ il storic di cheste aventure durade un an intîr.
E al è propite il câs di dîlu che cui che si iscrîf ae nestre liste di cumò ai 16 di Dicembar al fâs pardabon un afâr! ISCRIVEITSI! Come simpri us visin che al baste someti la direzion di pueste eletroniche achì sul sît e visâsi di fracâ il leam te mail di conferme che us rive daurman.
Ma no je mighe la uniche gnove, eh. O vin pensât che no si pues sierà l’an cence une altre LOTARIE e alore velu li, un altri regâl par i iscrits ae nestre liste di Contecurte. Un altri bon motîf par iscrivisi te Liste, par vê ancje voaltris il vuestri numar pe lotarie; insome, ancje se no savin ancjemò cuâi che a saran i premis ma… o vin tal cjâf alc!
E dopo? Finide cussì? Ma ce! O vin ancjemò cualchi sorprese, ma stin metint adun lis robis. Intant voaltris sparniçait chest articul e soredut invidait la int a iscrivisi ae nestre Liste!
Chei di Contecurte


text:
O vin finît Avrîl, ancjemò in confinament. Dut câs forsit no je cussi mâl la situazion. O viôt plen di int atôr di me che si impegne in mûts diferents: cui cal fâs sport, cui cal impare une gnove lenghe, cui cal lei libris dismenteâts di une vore di timp.
Ma tancj a an cjatât altris passetimps: o ai une amie, par esempli, che a cjapât di gnûf in man il lavôr di gugje di cuant che veve vot ains par finîlu! E ancjemò, altris personaçs che a cjatin une cualsiasi robe par tignîsi ocupâts, come tâl câs di un cal à scomençât a gjavâ dutis les semencis des freulis, une par une.
◆ Insome, cheste cuarantene nus sta fasint scuvierzi che o sin origjinâi, a voltis (e ancje un pôc stupits, salacor, ma no mi surprint masse par chest).
◆ E alore parce no cjatâ cualchi robe simpatiche di fâ ancje nô? Se no lu vês za fat e sarès une buine robe fâ dal volontariât: si à simpri bisugne di int par judâ, in tancj cjamps, e al è ancje un bon mût di imparâ robis gnovis, che o sedin zovins o vecjos.
◆ Par chestis ultimis setemanis di confinament faseit une liste di ce che o volês fâ e faseitlu! Nissune scuse, tant o sin ducj confinâts e no son scusis par fâ di mancul di fâ ce che o volìn!
◆ E po, si scuen pensâ che al coventarà che di chest periodi nus restin bogns ricuarts, ancje se par cumò nus somee lunc e noiôs. Ma al è impuartant pensâ positîf se no il confinament nus somearà ancjemò plui infinît. E cuant che o tornarìn ae normalitât, viodìn di no. ❚
Cuarantene, timp di passion(s)Marianna Tonelli
O vin finît Avrîl, ancjemò in confinament. Dut câs forsit no je cussi mâl la situazion. O viôt plen di int atôr di me che si impegne in mûts diferents: cui cal fâs sport, cui cal impare une gnove lenghe, cui cal lei libris dismenteâts di une vore di timp.


text:
Il rinfuarciment dai rapuarts culturâi fra i trê popui ladins (furlans, ladins dolomitans e romançs) al è stât l’argoment principâl di un incuintri che si à tignût a metât Fevrâr a Bolzan fra il president dal Istitût Ladin Furlan «Pre Checo Placerean», William Cisilino, e l’Assessôr provinciâl ae culture e scuele ladine, Florian Mussner. (te foto, di man çampe, Mussner e Cisilino). Presints sedi l’intendent scolastic ladin, Roland Verra, che il diretôr dal Istitût Ladin «Micurà de Rü», Leander Moroder. «Une des finalitâts dal nestri Istitût – al à declarât Cisilino daspò dal incuintri – e je chê di mantignî i rapuarts cun chei altris ladins. In curt si cjatarìn ancje cui sorestants di chês altris organizazions ladinis e romancis».
I ladins de Provincie di Bolzan (uns 18.000 personis) a son stâts ricognossûts come minorance linguistiche za dal Statût di autonomie dal 1948. Chest al à compuartât l’insegnament dal ladin in dutis lis scuelis des vals ladinis, l’ûs te publiche aministrazion e la trasmission di programs radio e tv cuotidians te RAI locâl.
REDAZION
ATUALITÂT – Furlans e ladins plui unîts............
Il rinfuarciment dai rapuarts culturâi fra i trê popui ladins (furlans, ladins dolomitans e romançs) al è stât l’argoment principâl di un incuintri che si à tignût a metât Fevrâr a Bolzan fra il president dal Istitût Ladin Furlan «Pre Checo Placerean», William Cisilino, e l’Assessôr provinciâl ae culture e scuele ladine, Florian Mussner. (te foto, di man çampe, Mussner e Cisilino). Presints sedi l’intendent scolastic ladin, Roland Verra, che il diretôr dal Istitût Ladin «Micurà de Rü», Leander Moroder. «Une des finalitâts dal nestri Istitût – al à declarât Cisilino daspò dal incuintri – e je chê di mantignî i rapuarts cun chei altris ladins. In curt si cjatarìn ancje cui sorestants di chês altris organizazions ladinis e romancis».


text:
O podìn aromai definîle une peculiaritât de nestre regjon, un patrimoni archeologjic che no si cjate facilmentri ator pe Italie, ma che invezit e je ben inlidrisâde intal nestri teritori.
O fevelìn de culture dai cjastelîrs e dai tumui funeraris, une realtât che e je stade studiade pe prime volte cun criteri dal grup protostoric de Universitât dal Friûl, vuidât de prof.e Paola Cassola Guida cul jutori de prof.e Elisabetta Borgna e la dot.e Susi Corazza.
I studis a son tacâts za cualchi an indaûr, intal 1997, scomençant cui cjastelîrs, e in particolâr su chel di Varian (“Il cjastelîr di Varian. Lis ativitâts e i spazis cjasalins intun vilaç di 3000 agns indaûr”,Vuide ae mostre, Basilian 2003, par cure di Paola Cassola Guida e Susi Corazza) o ben insediaments de ete dal Bronç (tor i 1500 agns p.d.C.) sparniçâts ator pal Friûl. La particolaritât di chescj insediaments e je che a son posizionâts gjeneralmentri su piçulis alturis, dispès dongje di cors di aghe, recintâts artificialmentri cun rialçs di tiere, i sgjâfs a àn puartât in lûs li sfondis des barachis abitativis (busis di pâl), scarics di materiâi (o podaressin definîlis piçulis discjariis), olmis di brusât e cualchi frament di materiâl ceramic o in bronç. I abitants di chescj insediaments no son ancjemò stâts individuâts cun clarece, ma si pense che a fossin popolazions pre-indoeuropeanis che a vignivin di zonis maritimis e che si sedin insediadis inte zone de Istrie e Dalmazie par prin, po dopo che a sedin rivadis ancje intai nestris teritoris. Chescj a vivevin di pastorizie e agricolture, duncje a jerin popolazions za ben stanziadis intun lûc.
In concomitance ai cjastelîrs si è svilupade ancje la usance funerarie dai tumui, o ben chescj imponents monuments che si viodin ogni tant ator pe campagne (agns indaûr forsit a ‘nd jerin tancj di plui, ma il disvilup edilizi di sigûr al à scancelât par simpri chestis testemoneancis). Si sa che i tumui a son stâts doprâts za inte ete de Piere un pôc in dute Europe (baste pensâ ai tumui miceneis, a chei etruscs, altris ancje in Macedonie, intes isulis britanichis, in Ongjerie, in Scandinavie e ancje in Asie), e a jerin un mût di dâ une degne sepulture a personaçs une vore impuartants de comunitât, e dal sigûr chescj lûcs a deventavin ancje ponts di agregazion pe celebrazion dai rîts e pal cult dai antenâts.
Us metìn a chi sot la cjartute (gjavade fûr dal sît dal Dipartiment di Storie e Tutele dai bens culturâi de Universitât dal Friûl) cu lis localizazions dai tumui in Friûl.
Venusia Dominici
ATUALITÂT. I tumui in Friûl............
O podìn aromai definîle une peculiaritât de nestre regjon, un patrimoni archeologjic che no si cjate facilmentri ator pe Italie, ma che invezit e je ben inlidrisâde intal nestri teritori.


text:
Tal numar passât (n. 6, Jugn 2009, pagjine 14) o vin scomençât a dâ un cuc aes aziendis che a doprin la marilenghe par promovi la lôr imagjin, la lôr marcje e i lôr prodots. No ’nd è cuissà cetantis a dî il vêr, e lis vôs dai imprenditôrs no son simpri positivis in mert. Ta chest numar o vin metût dongje dôs realtâts: une che e à provât a fâ marketing par furlan cence lâ indenant e une invezit plene di entusiasim, che no bandone la sielte fate.
UN BIEL INIZI; MA…_Scomencìn alore cu la Chiurlo s.r.l. che e comercialize prodots petrolifars, panei solârs e fotovoltaics, e fâs implants termics e v.i., cun sedis e dipuesits sparniçâts par dute la regjon. Par dî il vêr, nus à spiegât Patrizia Viezzi che e sta daûr ancje ae part de promozion, la aziende no ponte tant su campagnis publicitaris, ma ben suntun contat diret e interni cu la rêt dai clients. Dopo di une uniche esperience pe celebrazion dal centenari de fondazion (tal 2001), a àn pensât di tornâ a provâ cu la publicitât doprant lis pagjinis dal Messaggero Veneto cuntune campagne che e je scomençade tai prins mês dal 2007 e e je lade indenant fin tal Setembar di chel an. Za che a jerin, ur è vignude tal cjâf di fâ cheste operazion doprant il furlan, la lenghe di tancj dai lôr clients. L’entusiasim tal imprin al jere alt «par alc che al podeve sei ancje une robe simpatiche fate tune lenghe biele e musicâl», nus à dit Gianpiero Colautti che al veve pensât ai tescj. Chê volte cualchidun dai lôr clients al veve preseât la iniziative, ancje parcè che li de Chiurlo, aziende locâl, al capite dispès di rispuindi par furlan cuant che al sune il telefon e di sintî plui di une varietât insieme. La robe però si è sierade cu la fin de campagne publicitarie. Al è probabil che tal imprin si sedin lassâts strissinâ dal amôr pe marilenghe e de curiositât di provâ. La aziende cumò, ancje cui cambis de aministrazion, e preferìs invistî di altris bandis e chest al dimostre, ancjemò une volte, che la sielte di doprâ la lenghe dal puest par fâ cognossi la ativitât di une imprese, che e à lis sôs lidrîs tal teritori li che si le fevele, e dipent cetant de cussience e de sensibilitât dai singui aministradôrs che i son a cjâf. Cence chescj elements e je plui dure crodi che il furlan al è un valôr zontât ancje pe economie locâl.
UN PIONÎR ENTUSIAST_ Dute une altre musiche o vin sintût des peraulis di Adriano Mauro, fondadôr tal 1968 de Optex, la otiche dai zovins, che si cjate a Udin in vie Del Gelso. Mauro al podarès pardabon jessi cjapât a model di tancj siei coleghis imprenditôrs, pe sielte pioniristiche che al à fat. Cuant che o vin fevelât cun lui al jere tant che un flum in plene e no si faseve a timp a fâi lis domandis che al veve di bot prontis lis rispuestis. La Optex si è presentade ai siei pussibii clients cun difarentis campagnis publicitariis, ideadis di Sergio Tosoni, doprant il furlan. Si à podût viodilis su lis pagjinis dal Gazetin, da Il Diari e da Il Nuovo FVG e di cualchi setemane in ca e je propit vignude fûr la ultime version, la tierce. Origjinâls lis frasis in marilenghe che a doprin ancje mûts di dî che a partegnin al fevelâ comun (Mandi, si viodìn!!!, par esempli). Il titolâr de Optex nus à dit: «O ai sielt di promovi la mê aziende par furlan di pueste: o vevi chê di dâ une scjassade ai miei coleghis parcè che nissun di lôr al dopre il furlan par fâsi cognossi». E al è lât indenant: «O ai vût int che e je rivade dentri in buteghe cu la pagjine dal gjornâl in man dute contente e une siore, di no crodi, mi à ancje scrit disint che o vevi di doprâ il furlan te variant che e fevele jê». In sumis, il sucès par cheste iniziative al è stât cussì bon che al à decidût di lâ indenant e cumò al à fat vignî fûr juste apont la tierce version.
La sperance e je che cualchidun altri (e za tal numar passât da La Patrie o vin viodût che alc al è ator) al vedi il coragjo di Adriano Mauro che al à capît che la marilenghe e je une maniere direte e sclete par rivâ a la int e che i messaçs publicitaris a puedin vê bogns efiets ancje par furlan. Il savê cjalâ indenant e il provâ cun coragjo a varessin di jessi part de mentalitât imprenditoriâl, ma ogni tant i prejudizis, magari cussì no, a son plui fuarts.
ELENA ZANUSSI
ATUALITÂT – Publicitât par furlan: a ce pont sino? Inchieste-2............
Tal numar passât (n. 6, Jugn 2009, pagjine 14) o vin scomençât a dâ un cuc aes aziendis che a doprin la marilenghe par promovi la lôr imagjin, la lôr marcje e i lôr prodots. No ’nd è cuissà cetantis a dî il vêr, e lis vôs dai imprenditôrs no son simpri positivis in mert. Ta chest numar o vin metût dongje dôs realtâts: une che e à provât a fâ marketing par furlan cence lâ indenant e une invezit plene di entusiasim, che no bandone la sielte fate.